I mars ble en 15 år gammel gutt funnet død, og politiet opplyser at dødsårsaken er et stoff som anslås å være 10.000 ganger sterkere enn morfin.

Oslo politidistrikt etterforsker en sak hvor en 15 år gammel gutt ble funnet død på gutterommet sitt 8. mars.

Dødsårsaken skal ha vært inntak og forgiftning av karfentanil.

– Gutten ble funnet på rommet sitt, og familien varslet politiet. Vi vet foreløpig ikke så mye om omstendighetene, annet enn at det er fastslått av dødsårsaken er forgiftning, sier Leder av Voldsavsnittet Stein Olav Bredli til TV 2.

Karfentanil, som tilhører gruppen fentanyler, er et ekstremt potent opioid og er dødelig i svært små doser eller ved berøring, opplyser politiet i en pressmelding.

Karfentanil er 10.000 ganger sterkere enn morfin, og 100 ganger sterkere enn det potente legemidlet fentanil.

– Gutten hadde på seg hansker, som indikerer at han skjønte hva slags stoff han hadde med å gjøre. Men hvorvidt det var meningen at han skulle få i seg stoffet eller ikke, det vil etterforskningen vise, sier Bredli.

Har historikk med narkotika

Det beslaglagte stoffet var hvitt og melisaktig. Stoffet kan også være blandet i annen form og konsistens.

– Det ble funnet mer stoff på rommet. Det er snakk om svært små mengder, men det er små mengder som skal til før man dør av stoffet, sier Bredli til TV 2.

Politiet antar at stoffet har blitt bestilt via det «mørke nettet».

– Politiet er kjent med at gutten tidligere har forsøkt å innføre narkotiske stoffer via posten.

Ett saltkorn tar livet av fem mennesker

Bruksområdet til fentanil er beregnet til større dyr som eksempelvis elefanter. Stoffet brukes også som et meget sterkt smertestillende medikament hos kreftpasienter.

Merete Vevelstad, overlege ved avdeling for rettsmedisinske fag, forteller at det er første gang versjonen karfentanil er funnet i Norge.

– Karfentanil er et stoff som ikke har noen godkjent bruk i Norge i det hele tatt. Vi har aldri sett det i Norge før. Det er blant de farligste rusmidlene vi kjenner til. Det vil si, egentlig er det ikke et rusmiddel – det er et narkosemidel som gir død, sier Vevelstad.

Hun forteller at ett saltkorn er nok til å ta livet av fem mennesker.

– I den 15 år gamle guttens tilfellet var det snakk om svært finkornet variant av karfentanil. Det betyr at det kan ha vært dødelig å puste det inn, eller fått noe på fingrene og spist senere på dagen, sier rettsmedisineren.

Ifølge Bredli oppstod det ingen farlige situasjoner etter at gutten ble funnet død. Krimteknikerne som foretok åstedsundersøkelsen visste ikke hvilket stoff de skulle hanskes med da de ankom åstedet, men de var godt beskyttet.

Årsak til flere dødsfall

Oslo universitetssykehus og Kripos har tidligere advart mot stoffet fentanil.

Ifølge sistnevnte, er det gjort flere beslag og stoffet er knyttet til minst to dødsfall i Norge. Høsten 2016 ble en 33 år gammel kvinne funnet død i Stavanger. Kvinnen skal ha kjøpt «flytende Xanax» på gata og injisert dette forut for dødsfallet. Stoffet ble senere identifisert som furanylfentanyl, opplyser Kripos i en pressemelding.

Sverige mistenker at over 180 dødsfall siden våren 2015 er forårsaket av fentaniler.

Tror stoffet vil bli mer populært

Kripos har sammen med politiet i Bergen tatt beslag i en selgerkonto på det mørke nettet. To personer er siktet for å ha brukt skjulte markedsplasser på internett til å selge stoff.

Heldigvis er det fortsatt få beslag av disse stoffene i Norge, men utviklingen den siste tiden, kan tyde på at vi vil se en økning i tida framover, opplyser politiet.

Karfentanil selges gjerne som pulver eller blotterpapir, men tabletter, spray og annet finnes også tilgjengelig.